Denel beëindig vervaardiging van vliegtuigonderdele | Maroela Media
Die Suid-Afrikaanse staatswapenvervaardiger Denel gaan een van sy afdelings wat vliegtuigonderdele vervaardig, sluit. Denel Aerostructures se kontrakte word nou aan ander verskaffers oorgedra.
Luidens 'n verklaring het Denel en sy kliënte ooreengekom om die vervaardiging van vliegtuigonderdele aan alternatiewe verskaffers oor te dra, aangesien Denel Aerostructures nie meer vir Denel volhoubaar was nie.
Dit is nie duidelik hoeveel mense hul werk sal verloor nie. "Ons het regtig hard gewerk om werkverliese tot 'n minimum te beperk en sommige van die werknemers sal na ander poste in die Denel-groep oorgeplaas word. Skeidingspakkette word ook vrywillig aangebied," sê Mike Kgobe, afdelingshoof van Denel Aerostructures.
Luidens die verklaring sal die sluiting van Denel Aerostructures hoegenaamd geen invloed op die bedryf van Denel Aeronautics, 'n aparte afdeling, hê nie.
Danie du Toit, die uitvoerende hoof van die Denel-groep, sê die besluit om weg te doen met een van sy afdelings strook met die breër langtermynstrategie om Denel te herposisioneer om voortaan meer winsgewend te wees.
Die regering het in Augustus 2019 'n reddingsboei van R1,9 miljard aan Denel uitbetaal om te voorkom dat die sukkelende maatskappy heeltemal ondergaan.
Ek staar telkemale verstom en verslae na die BEDRAE wat al aangewend is om bankkrot staatsinstellings aan die gang te probeer hou. Ek was nog nooit so negatief oor ons toekoms in SA soos nou nie. Ek wonder hoeveel kan n mens vat voor jy "crack"
Nog n ou Suid Afrika ster wat al dowwer skyn! Dis hartseer om te sien hoe al hierdie instellings onder gaan en mense deur korrupsie, wanbetesteding en bestuur hulle werk verloor.